CELEX: 32017D0721
Language: el
Date: 2017-04-20 00:00:00
Title: Εκτελεστική απόφαση (ΕΕ) 2017/721 της Επιτροπής, της 20ής Απριλίου 2017, για την παράταση των μέτρων που έλαβε η Σουηδία σχετικά με τη διάθεση στην αγορά και τη χρήση του βιοκτόνου VectoBac 12AS σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2017) 2435]

22.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 106/12
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/721 ΤΗΣ ΕΠΙΤΡΟΠΉΣ
   της 20ής Απριλίου 2017
   για την παράταση των μέτρων που έλαβε η Σουηδία σχετικά με τη διάθεση στην αγορά και τη χρήση του βιοκτόνου VectoBac 12AS σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2017) 2435]
      
   
   (Το κείμενο στη σουηδική γλώσσα είναι το μόνο αυθεντικό)
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
   Εκτιμώντας τα ακόλουθα:
   
               (1)
            
            
               Στις 6 Σεπτεμβρίου 2016 η Σουηδία εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, σύμφωνα με την οποία επέτρεπε, έως τις 5 Μαρτίου 2017, τη διάθεση στην αγορά και τη χρήση του βιοκτόνου VectoBac 12AS για την καταπολέμηση της εμφάνισης χειρονόμων, Chironomidae, σε αρκετές από τις μονάδες επεξεργασίας λυμάτων στη Σουηδία («τα μέτρα»).
            
         
               (2)
            
            
               Στις 28 Οκτωβρίου 2016 η Επιτροπή έλαβε αιτιολογημένη αίτηση από τη Σουηδία, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012 για παράταση των μέτρων. Η αιτιολογημένη αίτηση βασίστηκε στο επιχείρημα ότι το βιοκτόνο VectoBac 12AS είναι σημαντικό για την καταπολέμηση των χειρονόμων που εμφανίστηκαν στο πολύ συγκεκριμένο πλαίσιο των μονάδων επεξεργασίας λυμάτων στη Σουηδία.
            
         
               (3)
            
            
               Το VectoBac 12AS περιέχει τον Bacillus thuringiensis υποείδος israelensis ορότυπος H14, στέλεχος AM65-52 ως δραστική ουσία για χρήση στον τύπο προϊόντων 18, όπως ορίζεται στο παράρτημα V του κανονισμού (ΕΕ) αριθ. 528/2012. Σύμφωνα με τα στοιχεία που παρασχέθηκαν από τη Σουηδία, η παράταση των μέτρων είναι αναγκαία για την προστασία των εργαζομένων σε εγκαταστάσεις επεξεργασίας λυμάτων. Τα στοιχεία αυτά έδειξαν ότι μακρά επαγγελματική έκθεση σε μεγάλους πληθυσμούς ενήλικων χειρονόμων και η πιθανή ευαισθητοποίηση μπορούν να προκαλέσουν την ανάπτυξη άσθματος και αλλεργικών αντιδράσεων που μπορούν να προκαλέσουν αναφυλαξία σε πιο σοβαρές περιπτώσεις.
            
         
               (4)
            
            
               Η Σουηδία ανέφερε ότι κατά το παρελθόν είχαν χορηγηθεί διάφορες άδειες για χρήση του βιοκτόνου VectoBac 12AS σε ερευνητικές δοκιμές. Τα αποτελέσματα αυτών των δοκιμών έδειξαν ότι οι εναλλακτικές μέθοδοι, συμπεριλαμβανομένων των φυσικών μεθόδων, δεν παρέχουν κατάλληλες λύσεις για τον έλεγχο των χειρονόμων με αποτελεσματικό τρόπο. Επιπλέον, λόγω των ειδικών αναγκών των μονάδων επεξεργασίας λυμάτων, άλλα βιοκτόνα αποδείχτηκαν ανεπαρκή όσον αφορά την εφαρμογή και την απόδοση.
            
         
               (5)
            
            
               Καθώς η έλλειψη κατάλληλης καταπολέμησης των χειρονόμων, που δεν μπορεί να αντιμετωπιστεί με άλλα μέσα, θα μπορούσε να έχει ως αποτέλεσμα κίνδυνο για τη δημόσια υγεία, είναι σκόπιμο να επιτραπεί στη Σουηδία να παρατείνει τα μέτρα υπό ορισμένες προϋποθέσεις.
            
         
               (6)
            
            
               Το μέτρο που προβλέπεται στην παρούσα απόφαση είναι σύμφωνο με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Σουηδία μπορεί να παρατείνει για χρονικό διάστημα που δεν υπερβαίνει τις 550 ημέρες τα μέτρα για τη διάθεση στην αγορά και τη χρήση του βιοκτόνου VectoBac 12AS για την καταπολέμηση των χειρονόμων σε εγκαταστάσεις επεξεργασίας λυμάτων και υπό την επίβλεψη της αρμόδιας αρχής.
   Άρθρο 2
   Η παρούσα απόφαση απευθύνεται στο Βασίλειο της Σουηδίας.
   
      Βρυξέλλες, 20 Απριλίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.